Valtiovarainministeriö				
Vero-osasto			
PL 28			
00023 VALTIONEUVOSTO			
valtiovarainministerio@vm.fi	

Viite: 	Lausuntopyyntö VM052:00/2013	14.6.2013
Asia:	Lausunto hallituksen esityksestä laiksi yleisradioverosta annetun lain 2 §:n muuttamisesta

Pyydettynä lausuntonaan MTK ry esittää kunnioittaen seuraavan:
Esityksen tavoitteena on nykyisen vuodelle 2013 arvioidun 500 milj. euron verokertymän sijasta kerätä yleisradioveroa yhteensä 510 milj. euroa, missä henkilöiltä perittävän veron osuus oli n. 480 milj. euroa ja yhteisöiltä n. 22 milj. euroa, mitkä määrät selviävät vasta tuloverotuksen valmistuttua syksyllä 2014.
 Esitetyn lisäkertymän 10 milj. keräämiseen on kaksi vaihtoehtoa: veroprosentin korottaminen tai veron enimmäismäärän korottaminen. Kumpaakin voidaan korottaa samanaikaisestikin. Kolmatta vaihtoehtoa esityksessä ei mainita, vaikka sellaisena olisi pidettävä veron enimmäismäärän korottamista yhteisöjen osalta.
Veroprosentin korottaminen merkitsisi sitä, että lisäkertymän rahoittaisivat kokonaan verrattain kapealle tuloalueelle kuuluvat pienituloiset henkilöt.
Ehdotettu muutos on pyritty rakentamaan siten, että se ottaisi huomioon tulotason arvioidun muutoksen ja samalla kohdentuisi nykyisen kaltaisesti tulotasoltaan erilaisiin väestöryhmiin ja siten, että muutos lisäisi maksurasitusta enintään 2,14 prosenttia.
MTK katsoo, että esitystä tulisi täydentää siten, että veron ylärajaa 3000 euroa yhteisöille nostettaisiin vastaavassa suhteessa eli 2,14 prosentilla esim. ainakin 3065 euroon.
On myös syytä kriittisesti arvioida automaattista indeksikorotusta tilanteessa, missä koko muu julkinen hallinto ja yksityinen talous joutuvat voimakkaasti leikkaamaan toimintojaan ja supistamaan kulutusta. Voidaanko näissä oloissa sallia julkiselle laitokselle poikkea toimintakulttuuri ja tavoitteet. Suhdannetilanteesta johtuvan kulukurin tulisi ulottua myös Yleisradio Oy:ön.

Helsingissä 20.6.2013
Maa- ja metsätaloustuottajain Keskusliitto ry

Antti Sahi						Risto Airikkala
Toiminnanjohtaja					Päälakimies